**02.08 Ο Ρήγας Βελεστινλής και ο Αδαμάντιος Κοραής**

**Από τους Δασκάλους του Γένους ξεχωρίζουν ο λόγιος και επαναστάτης Ρήγας Βελεστινλής ή Φεραίος (Αντώνης Κυριαζής) και ο Φιλόλογος Αδαμάντιος Κοραής**.

**Ποιος ήταν ο Ρήγας Φεραίος ή Ρήγας Βελεστινλής ;**

* Ήταν γιος εμπόρου, γεννήθηκε το 1757 στο Βελεστίνο της Θεσσαλίας, (Φερές).
* Νεαρός ακόμη, μπήκε στην υπηρεσία των Φαναριωτών στην Κωνσταντινούπολη.
* Μετανάστευσε στο Βουκουρέστι, ως γραμματέας του ηγεμόνα της Βλαχίας.
* Εκεί επηρεάστηκε απ;o τις ευρωπαϊκές ιδέες του Διαφωτισμού.
* Κάνει στόχο της ζωής του την απελευθέρωση της πατρίδας.
* Το 1790 ταξίδεψε στη Βιέννη.

**Ποιο ήταν το έργο του Ρήγα ;**

* Εξέδωσε γαλλικά μυθιστορήματα μεταφρασμένα στη δημοτική γλώσσα.
* Έγραψε ένα βιβλίο Φυσικής για σχολική χρήση.
* Σχεδίασε έναν τεράστιο χάρτη της Ελλάδας, την περίφημη «Χάρτα της Ελλάδος».
* Έγραψε τον Θούριο που ήταν ένας φλογερός επαναστατικός ύμνος που συγκίνησε πολλούς νέους της εποχής και έγινε σύμβολο του αγώνα για την ελευθερία.

**Τι οραματιζόταν ο Ρήγας ;**

* Τη συνεργασία των υπόδουλων βαλκανικών λαών για την απελευθέρωσή τους από τον οθωμανικό ζυγό.
* Τη δημιουργία ενός *ευνομούμενου* δημοκρατικού κράτους, όπου θα κυριαρχούσε η ελληνική γλώσσα και παιδεία.

**Ποιο ήταν το τέλος του ;**

Οι Αυστριακοί μαθαίνουν για τη δράση του και τον συλλαμβάνουν μαζί με άλλους Έλληνες.

Τον παραδίδουν στους Τούρκους, οι οποίοι τον φυλακίζουν στον πύργο του Βελιγραδίου, όπου και τον δολοφονούν μαζί με επτά συντρόφους του.

**Ποιος ήταν ο Αδαμάντιος Κοραής ;**

* Καταγόταν από πλούσια οικογένεια της Χίου, αλλά γεννήθηκε στη Σμύρνη το 1748.
* Φοίτησε αρχικά στην Ευαγγελική Σχολή της Σμύρνης, ενώ αργότερα εγκαταστάθηκε μόνιμα στη Γαλλία, όπου σπούδασε ιατρική.
* Εκεί γνώρισε από κοντά τη Γαλλική Επανάσταση και τις φιλελεύθερες ιδέες της.
* Ασχολήθηκε κυρίως με την επιμέλεια και τη δημοσίευση των χειρογράφων αρχαίων Ελλήνων συγγραφέων.

**Τι πίστευε ο Κοραής ;**

* Για να ελευθερωθεί το ελληνικό έθνος, έπρεπε πρώτα να φωτιστεί διαμέσου της παιδείας, με κατάλληλη όμως μέθοδο διδασκαλίας και χρησιμοποιώντας μια νέα ελληνική γλώσσα, με απλούστερη μορφή από την αρχαία.
* Η νέα ελληνική γλώσσα θα είχε ως βάση της την καθομιλουμένη γλώσσα της εποχής, από την οποία όμως θα είχαν αφαιρεθεί οι ξένες λέξεις καθώς και οι διάφορες ιδιωματικές εκφράσεις.
* Η απήχησή του ήταν μεγάλη και πολλοί δάσκαλοι ζητούσαν τις συμβουλές του.

**Ποιο ήταν το έργο του Κοραή ;**

Η ιδεολογική προετοιμασία της ελληνικής επανάστασης.

Ίδρυσε το ελληνικό κομιτάτο στο Παρίσι.

|  |  |  |
| --- | --- | --- |
| ***Oι πηγές αφηγούνται...*****1. Απόσπασμα από τη Νέα Πολιτική Διοίκηση του Ρήγα Βελεστινλή**«Όλοι, χωρίς εξαίρεσιν, έχουν χρέος να ηξεύρουν γράμματα. Η Πατρίς έχει να καταστήση\* σχολεία εις όλα τα χωρία διά τα αρσενικά και θηλυκά παιδιά. Εκ των γραμμάτων γεννάται η προκοπή, με την οποίαν λάμπουν τα ελεύθερα έθνη».***Ρήγα Βελεστινλή, Άπαντα τα Σωζόμενα*, επιμέλεια Πασχάλης Μ. Κιτρομηλίδης, Αθήνα 2001, τόμ. 5, σσ. 41-42.**\* να καταστήση = να ιδρύσει**2. Αποσπάσματα από τον Θούριο του Ρήγα Βελεστινλή**

|  |  |
| --- | --- |
| «Ως πότε, παλληκάρια, να ζούμεν στα στενά,μονάχοι, σαν λιοντάρια, στες ράχες, στα βουνά;σπηλιές να κατοικούμεν, να βλέπωμεν κλαδιά,να φεύγωμ' απ' τον κόσμον, για την πικρή σκλαβιά;να χάνωμεν αδέλφια, Πατρίδα και γονείς,τους φίλους, τα παιδιά μας κι όλους τους συγγενείς;Κάλλιο 'ναι μιας ώρας ελεύθερη ζωή,παρά σαράντα χρόνοι σκλαβιά και φυλακή!»........................................................................ | «Ελάτε μ' έναν ζήλον σε τούτον τον καιρόν,να κάμωμεν τον όρκον επάνω στον Σταυρόν.Συμβούλους προκομμένους με πατριωτισμόν,Να βάλωμεν, εις όλα να δίδουν ορισμόν.Οι Νόμοι νάν' ο πρώτος και μόνος οδηγός,Και της Πατρίδος ένας να γένη αρχηγός.Γιατί κ' η αναρχία ομοιάζει τη σκλαβιά.Να ζούμε σα θηρία, ειν' πλιο σκληρή φωτιά». |

**Λ.Ι. Βρανούση, *Ρήγας Βελεστινλής*, Αθήνα 1963, δεύτερη έκδοση, σσ. 167-168.****3. Απόσπασμα από το έργο «Σάλπισμα Πολεμιστήριον» του Αδαμάντιου Κοραή**«Οι Ηπειρώται ενθυμήθητε\* τα κατορθώματα των προγόνων σας. εσείς και παλαιά εφάνητε ανδρείοι, και σήμερον ακόμη εδειξατε με τας κατά των αγρίων Πασάδων νίκας, ότι δεν εχάσατε την προγονικήν μεγαλοψυχίαν. Οι Θεσσαλοί και Μακεδόνες ενθυμήθητε ότι οι πρόγονοι σας κατετρόπωσαν τον Δαρείον, όστις ήτον ασυγκρίτως φοβερώτερος βασιλεύς από τον σημερινόν άνανδρον και γυναικώδη τύραννον της Ελλάδος. Οι Πελοποννήσιοι και οι λοιποί Έλληνες μη λησμονήσετε τα τρόπαια\*, όσα κατά των βαρβάρων ανέστησαν\* οι προπάτορές\* σας. και σεις εξαιρέτως οι Μαϊνώται συλλογισθητε ότι είσθε αίμα Σπαρτιατών. Όλοι ομού\*, όσοι με το λαμπρόν όνομα των Ελλήνων δοξάζεσθε, βάλετε καλά εις τον νουν σας, ότι αφ' όσας δυστυχίας δύναται να πάθη ο άνθρωπος η πλέον απαρηγόρητος είναι η δουλεία.**Κοραής. *Άπαντα τα πρωτότυπα έργα*, επιμέλεια Γ. Βαλέτας, τόμ. Α1, σ. 69.**\* ενθυμήθητε = θυμηθείτε\* τα τρόπαια = τις νίκες\* ανέστησαν = κέρδισαν\* προπάτορες = πρόγονοι\* ομού = μαζί |

|  |
| --- |
| ***Ματιά στο παρελθόν*****Ο Κοραής γράφει για τον Βολταίρο**Ο Αδαμάντιος Κοραής βρισκόταν στο Παρίσι όταν ξέσπασε η Γαλλική Επανάσταση. Σε μια από τις επιστολές του, με αφορμή την μετακομιδή (σημ. μεταφορά) των λειψάνων του Βολταίρου στη γαλλική πρωτεύουσα τον Ιούλιο του 1791, ο Έλληνας Διαφωτιστής έγραψε: «Δεν με εξέπληξε, φίλε μου, ούτε η μεγαλοπρέπεια της κηδείας. Ούτε ο χρυσός και ο άργυρος, ο οποίος άστραφτε από όλα τα μέρη, θάμπωσε τα μάτια μου. Αλλ' όταν είδα να περιφέρουν τα βιβλία του θριαμβευτικά και να είναι περικυκλωμένα από πλήθος ακαδημαϊκών, τότε ήθελα να σε έχω κοντά μου μάρτυρα και της αγανάκτησής μου και των δακρύων μου, δακρύων, φίλε μου, αληθινών, δακρύων απαρηγόρητων, τα οποία μ' έκανε να χύσω η ανάμνηση ότι έτσι και οι πρόγονοί μου, οι αμίμητοι Έλληνες, ήξεραν να τιμούν τη σοφία». *(Απόδοση στα νέα ελληνικά)* |

|  |
| --- |
| ***Ερωτήματα**** Ποια ήταν τα βασικά σημεία της διδασκαλίας του Κοραή και ποια του Ρήγα;
* Ποιες αξίες κυριαρχούν στα κείμενα του Ρήγα Βελεστινλή με βάση τις δύο πρώτες πηγές;
 |

***Γλωσσάρι***

**Θούριος:** Επαναστατικό τραγούδι. Οι στίχοι του απευθύνονταν στους υποδούλους και τους καλούσαν να αγωνιστούν για να απαλλαγούν από τη σκλαβιά.

**Ευνομούμενος:** Αυτός που διοικείται με δίκαιους νόμους.

**Ελληνικό Κομιτάτο:** Φιλελληνική οργάνωση που ιδρύθηκε στο Παρίσι.